Արթուր Դավթյան

Արթուր Վահրամի Դավթյան (), հայ մարմնամարզիկ, Հայաստանի մարմնամարզության ազգային հավաքականի անդամ, Եվրոպայի պատանեկան առաջնության (2010) չեմպիոն, Եվրոպայի չեմպիոն (2021), աշխարհի գավաթի խաղարկության արծաթե մեդալակիր, 2012 և 2016 թվականների Օլիմպիական խաղերի մասնակից։
2020 թվականի Տոկիոյի օլիմպիական խաղերի բրոնզե մեդալակիր։

Արթուր Դավթյանը 2019 թվականի Եվրոպական խաղերի չեմպիոն է, Տոկիոյի 2020 թվականի օլիմպիական խաղերի բրոնզե մեդալակիր։ Հայաստանի սպորտի վաստակավոր վարպետ (2021)։

Կենսագրություն 
Արթուր Դավթյանը ծնվել է 1992 թվականի օգոստոսի 8-ին Հայաստանում։ 1998 թվականին 7 տարեկան հասակում սկսել է զբաղվել մարմնամարզությամբ Ալբերտ Ազարյանի անվան մարզադպրոցում։ 2008 թվականից մարմնամարզության Հայաստանի հավաքականի անդամ է։

Կարիերա

Պատանեկան 
2009 թվականին Ֆինլանդիայի Տամպերե քաղաքում անցկացված երիտասարդների օլիմպիական փառատոնում Արթուր Դավթյանը և Հայաստանի հավաքականի անդամներ Վահան Վարդանյանն ու Արթուր Թովմասյանը 23 թիմերի շարքում զբաղեցրել են վեցերորդ տեղը։ Այնտեղ անհատական մրցումներում Արթուր Դավթյանը բազմամարտում գրավել է վեցերորդ տեղը, հենացատկում՝ յոթերորդ տեղը, զուգափայտի վրա՝ վեցերորդ, իսկ օղակներով վարժություններում բավարարվել է 9-րդ տեղով։ Մեկ տարի անց Բիրմինգհեմ քաղաքում կայացած Եվրոպայի պատանեկան առաջնությունում Դավթյանը հենացատկում դարձել է չեմպիոն՝ ցուցաբերելով 15.462 արդյունք։ Դրանից բացի նա 13.975 արդյունքով գրավել է չորրորդ տեղը օղակների վարժությունում, 9-րդ տեղը՝ զուգափայտի վրա և 7-րդ տեղը՝ այծիկի վրա վարժություններում։ Նույն տարում Երևանում մասնակցել է Հրանտ Շահինյանի հիշատակին նվիրված մրցաշարին և գրավել առաջին տեղը։

Չափահասների մակարդակում 
Արթուր Դավթյանի մեծահասակների մրցումներում իր նորամուտը կատարել է 2011 թվականին Բեռլինում կայացած Եվրոպայի անհատական առաջնությունում, որտեղ նա մասնակցել է բոլոր մրցակարգերին։ Հայ մարզիկի համար մրցաշարը անհաջող էր։ Լինելով բազմամարտի ամենաերիտասարդ մասնակիցը՝ նա զբաղեցրել է 20-րդ տեղը։ Մյուս կատեգորիաներում Դավթյանը չի կարողացել հաղթահարել որակավորման սահմանը, և նրա լավագույն արդյունքը եղել է 14-րդ տեղը հենացատկում։

2012 թվականի հունվարին Արթուր Դավթյանը մասնակցել է Լոնդոնում անցկացված միջազգային որակավորման մրցաշարին։ Իր մասնակցած կատեգորիաներում լավագույն արդյունքը ցույց տալով հենացատկում՝ Դավթյանը հավաքել է 15.450 միավոր և զբաղեցրել վեցերորդ տեղը։ Բազմամարտում նա 84,200 միավորով զբաղեցրել է 12-րդ տեղը։ Մրցաշարի արդյունքներով Արթուր Դավթյանն ստացել է 2012 թվականի Ամառային օլիմպիական խաղերի ուղեգիր։

2012 թվականի մարտին Դոհանում անցկացված աշխարհի գավաթի երրորդ փուլում Արթուր Դավթյանը 15,725 արդյունքով զբաղեցրել է երկրորդ տեղը հենացատկում և 14,575 արդյունքով չորրորդ տեղը այծիկի վրա կատարվող վարժություններում։

Նույն թվականին Արթուր Դավթյանը Մոնպելիեում մասնակցել է Եվրոպայի առաջնությանը, որտեղ բազմամարտում զբաղեցրել է հինգերորդ տեղը։ Լոնդոնում անցկացված Օլիմպիական խաղերում Արթուր Դավթյանն անհաջող է ելույթ ունեցել։ Վնասելով ոտքը՝ նա որակավորման փուլում զբաղեցրել է 36-րդ տեղը և չի անցել եզրափակիչ։

Մարմնամարզության աշխարհի գավաթի խաղարկությունում, որ անցկացվել է Դոհայում 2013 թվականի արտի 24-31-ը, Արթուր Դավթյանը, հենացատկում հաջողությամբ կատարելով բարդ վարժությունը, զբաղեցրել է երրորդ տեղը։ Նույն թվականին Մոսկվայում անցկացված Եվրոպայի առաջնությունում Դավթյանն զբաղեցրել է ութերորդ տեղը բազմամարտում։ Հենացատկում նա արժանացել է բրոնզե մեդալի՝ երկրորդ տեղն զբաղեցրած մարզիկին զիջելով 0,021 միավորով։

2015 թվականին Մոնպելիեում անցկացված Եվրոպայի առաջնությունում Արթուր Դավթյանը բազմամարտում և հենացատկում զբաղեցրել է չորրորդ տեղը։

2016 թվականին Բեռնում անցկացված Եվրոպայի առաջնությունում Արթուր Դավթյանը հենացատկում նվաճել է արծաթե մեդալ։ Նույն թվականին նա կարողացել է ստանալ Ռիո դե Ժանեյրոյում կայանալիք Ամառային օլիմպիական խաղերի ուղեգիր, որտեղ հենացատկի որակավորման մրցումներում զբաղեցրել է 11-րդ տեղը, ինչը նրան թույլ չի տվել անցնել եզրափակիչ։

2021 թվականի գարնանը շվեյցարական Բազելում սպորտային մարմնամարզության Եվրոպայի առաջնությանը նժույգ թափեր վարժությունում գրավել է առաջին տեղը։ Տոկիոյի Ամառային օլիմպիական խաղերին հենացատկում նվաճել է բրոնզե մեդալ։

2022 թվականի օգոստոսին Մյունխենում Եվրոպայի առաջնությանը նվաճել է արծաթե մեդալ։ Նոյեմբերին Լիվերպուլում դարձել է սպորտային մարմնամարզության աշխարհի չեմպիոն նժույգ թափեր վարժությունում, այդ մարզաձևում աշխարհի առաջնությունում հաղթանակը դարձավ առաջինը անկախ Հայաստանի պատմության մեջ։ Այդ հաղթանակի համար Արթուր Դավթյանը պարգևատրվել է «Հայրենիքին մատուցած ծառայությունների համար» I աստիճանի մեդալով։

Մարզական ձեռքբերումներ

Ծանոթագրություններ

Արտաքին հղումներ 
 Բազմամարտիկ Արթուր Դավթյանը Տոկիո-2020-ի ուղեգիր է նվաճել 
 

Հայ մարմնամարզիկներ
2020 թվականի Ամառային օլիմպիական խաղերի բրոնզե մեդալակիրներ
Հայաստանի սպորտի վաստակավոր վարպետներ